Ատենապետ Պետրոս Շիրինօղլու VADİP-ի ժողովին ընթացքին մանրամասնօրէն խօսեցաւ առկախեալ ընտրութիւններու վերաբերեալ խնդիրներուն շուրջ։ Ինչպէս երէկ հաղորդած էինք, ան տեղեկացուց, որ պատրիարքական ընտրութեան վերաբերեալ թղթածըրարը, Իսթանպուլի կուսակալութեան կողմէ փոխանցուած մանրամասն տեղեկութիւնները ներկայիս կը գտնուին ներքին գործոց նախարարի աշխատասեղանին վրայ։ Շիրինօղլու յայտնեց, որ ինք առարկայականօրէն համայնքին փոխանցած է պատկան իշխանութիւններուն մօտեցումները։ Ան ցաւ յայտնեց, որ դիտումնաւոր ձեւով միշտ թիրախ դարձուած է համայնքի կարգ մը խաւերուն կողմէ։ Շիրինօղլու նշեց, որ ինք ամէն ինչ յանձնած է Աթոռի երեք սրբազաններու նկատառման եւ յետայսու մտադիր չէ մամուլին տեղեկութիւններ փոխանցելու այս մասին։ Շիրինօղլու բացատրեց, որ պետութեան մօտ Նախաձեռնարկ մարմինը տեղի տուած է վերապահութեան։ Այդ վերապահութիւնը ունի զանազան պատճառներ։ Անոնցմէ մին այն է, որ Նախաձեռնարկ մարմնի կազմը գրեթէ նախապէս ամբողջութեամբ յայտնի էր։ «Ի ցոյց մարդկան ժողով մը գումարեցին՝ ձեւացնելու համար, որ իբրեւ թէ ընտրութիւնով նախաձեռնարկ մարմին մը կը կազմեն։ Ես այդ բոլորը տեսայ եւ ինծի ներկայացուած առաջարկին փոխարէն անմիջապէս տեղեկացուցի, որ պատրաստակամ չեմ այդ մարմնին մէջ գտնուելու», նշեց Շիրինօղլու եւ աւելցուց, որ պատրիարքի թեկնածուները պէտք է բաց վարուին պետութեան հետ։